Na die Nederlandse onafhanklikheid in 1648 onder die huis van Oranje-Nassau het die Nederlande 'n bloei-tydperk beleef en 'n aansienlike buitelandse ryk opgebou.
Die hele familie het die pokke-epidemie van 1713 oorleef waar baie van die koloniste en omtrent 90% van die Wes-Kaapse Khoikhoi uitgewis is.
Gedurende 1780 het Brittanje oorlog verklaar teen sy vorige bondgenoot, Nederland. Nederland het toe 'n ooreenkoms met Frankryk aangegaan en 'n Franse garnisoen is tot 1784 na die Kaap gestuur. Die Franse revolusie van 1789 het egter nuwe kragte in Europa ontketen en die V.O.C. se beheer oor die Kaap het nou vinnig sy einde genader.
Die Kaap is vroeg in 1803 weer aan die Bataafse bewind oorgedra. Die oorlog tussen Brittanje en Frankryk het Brittanje egter weer die strategiese nut van die Kaap laat insien en in 1806 het Brittanje die Kaap weer binnegeval en herower.
Gedurende 1815 het Frederik Cornelis Bezuidenhout (Freek) geboer in die Baviaansrivier-vallei in die Oostelike Provinsie, op 'n plek wat tans bekend staan as Glen Lynden. Freek, wat toe 43 jaar oud was, se seun Gerrit het 'n entjie daarvandaan geboer.
Freek het deur die taktlose optrede van die owerhede geweier om voor die hof te verskyn op aanklag van wreedheid teenoor sy Khoikhoi bediende. 'n Blanke offisier en 12 Pandoers (Khoikhoi soldate) is gestuur om Freek te arresteer. Hy het egter saam met sy seun en 'n vriend in 'n grot naby sy huis geskuil en op die soldate geskiet. In die skietery op 10 Oktober 1815 is Freek doodgeskiet.
Sy broer Johannes Jurgen Bezuidenhout het wraak gesweer by sy graf en 'n opstand van ongeveer 60 burgers georganiseer om die regering omvêr te werp. Na 'n reeks skermutselinge is die rebellie is op 29 November 1815 by Slagtersnek onderdruk waar die rebelle gevra is om oor te gee. Johannes het egter geweier en is deur die Pandoers doodgeskiet.
Jurie het op die plaas Wolvenzuip, in die Smithfield distrik geboer. J.P Hoffman, die eerste Staatspresident van die OVS was oorspronklik 'n skoolmeester in die Smithfield distrik.
Na meer as 'n jaar se onderhandelinge tussen veral Paul Kruger en Piet Joubert met die Kaapse regering, waar die Vrystaatse Republiek en die Kaapse Afrikaners die anneksasie teruggetrek wou gehad het, het dit duidelik geword dat dit nie sou gebeur nie.
'n Familielid Johannes Jurgens Bezuidenhout was gedurende die tydperk die President van die Klein Vrystaatse Republiek. 15,000 morg grond is in 1877 in die huidige distrik Piet Retief aan 'n groep trekkers gegee deur Umbandine, die Swazi Koning. Die Republiek is in 1886 daar gestig, maar is in 1891 deur die Transvaalse regering geannekseer.
Die ontdekking van die ryk Randse goudvelde in 1886 het 'n groot rol gespeel in veranderende omstandighede in die ZAR. Ryk sakemanne soos Barney Barnato en Cecil John Rhodes, wat reeds op die diamantvelde 'n fortuin gemaak het, het nou die goudvelde betree. Rhodes wat in 1890 premier van die Kaap kolonie geword het, was besiel met die imperiale visie vir Suid-Afrika.
Die Britse minister van kolonies, Joseph Chamberlain, het d.m.v. Sir Alfred Milner in die Kaap in 'n reeks klug-onderhandelinge ultimatums aan die ZAR gestel i.v.m. stemreg vir uitlanders. Na dit duidelik geword het dat Brittanje slegs belang stel in 'n magsoorname het die ZAR 'n ultimatum aan Brittanje gestel om sy troepe aan die grense te onttrek. Indien nie sou dit as 'n oorlogsverklaring gesien word. Op 11 Oktober 1899 het die sperdatum verstryk en het oorlog tussen die twee Boererepublieke en Groot-Brittanje 'n werklikheid geword. Adam Bezuidenhout was toe 27 jaar oud.
Gedurende Februarie 1900, na 5 maande van gevegte, was die 28 jarige Adam Bezuidenhout deel van Cronje se magte wat vasgekeer was deur Roberts se berede troepe by Paardeberg. Hy het egter saam met 'n handvol ander lede ontsnap en hom by Christiaan de Wet in Transvaal aangesluit. Cronje en sy 4,000 mense het op 27 Februarie oorgegee in een van die gevoeligste slae vir die Boere tydens die oorlog. Op 15 Maart het Lord Roberts amnestie afgekondig vir alle burgers - behalwe leiers - wat 'n eed van neutraliteit aflê en vreedsaam na hul huise terugkeer.
Na goedkeuring deur die Britse parlement is al die selfregerende gebiede en kolonies saamgesnoer in 'n unie in 1910 met Louis Botha as eerste minister.
Gedurende hierdie tyd het 'n aantal Boere, wat steeds na hul verlore onafhanklikheid gehunker het, die oorlog as 'n geleentheid gesien om die Boererepublieke te herstel. Ondersteuning vir die rebellie het hoofsaaklik uit die Noord-oos Vrystaat en die Wes-Transvaal gekom. Op 9 Oktober 1914 het Manie Maritz, 'n Luitenant -Kolonel in die Unie-verdedigingsmag, gerebelleer en by die Duitsers in Duits-Wes aangesluit met meer as 1,000 burgermaglede.
Op 26 November het J.C. Kemp met 600 man by hom by Maritz in Noord-wes Kaapland aangeluit, na 'n epiese mars vanaf Schweizer-Reneke. Op 16 Desember het hulle 'n manifes uitgevaardig waarin hulle 'n Republiek uitroep. Hulle het 5 dae later by Nous 'n oorwinning behaal, maar is op 24 Januarie 1915 gedwing om oor te gee.